פרדס הוצאה לאור

פרדס הוצאה לאור בע״מ היא הוצאת ספרים ישראלית העוסקת במגוון סוגות ספרותיות: ספרי עיון, סיפורת, שירה וספרות ילדים, ומקדמת גם ספרות ניסיונית. בהוצאה ראו אור גם כתבי עת כגון "סוציולוגיה ישראלית", "חברה אזרחית ומגזר שלישי בישראל", "סדק: כתב העת לנכבה שכאן", "דקה: כתב עת לשירה ולביקורת", "מחברות קולנוע דרום" ו"תו+".

היסטוריה
ההוצאה נוסדה בשנת 2000 בחיפה וממוקמת בעיר התחתית. בראשה עומד דוד גוטסמן. דוד גוטסמן למד טכנולוגיות דפוס במכללת הדסה בירושלים ובמחלקות לבלשנות ולהיסטוריה כללית באוניברסיטה העברית וקורסים לספרות באוניברסיטה הפתוחה. גוטסמן מספר כי בסוף שנות התשעים עבד קרוב לשנתיים בהוצאת כרמל בירושלים תחת הנחייתו של המו"ל ישראל כרמל. ההוצאה פועלת בז'אנרים שונים אבל ידועה בעיקר בתחום ספרי השירה ובתחום ספרי העיון כשהאוריינטצייה הפוליטית שלה נוטה למחשבה הביקורתית והנטייה השמאלית. הוצאת פרדס חברה בהתאחדות הוצאות הספרים בישראל.

מאז היווסדה, פרסמה ההוצאה מאות ספרי שירה, בין היתר מאת משוררות ומשוררים כמו ערן צלגוב, לאה פילובסקי, ערן הדס, יחזקאל רחמים, מיה טבת דיין, הדס גלעד, בנימין אלקובי אילה בן-לולו, סיגל בן יאיר, מואיז בן הראש, אמיר אור, מיטל נסים, אלקס ריף, טלי לטוביצקי, שחר מריו מרדכי, יהודית כפרי, נמרוד שיין, אבישי חורי, טלי אלון, ריקי כהן, עדי וולפסון ומתי שמואלוף

בשנת 2014 ייסדה ההוצאה את סדרת "מלח-מים" לספרות עברית מקורית. בין הסופרים שספריהם יצאו לאור במסגרת סדרה זאת נמנים אלי שמואלי (זוכה פרס שרת התרבות להוצאת ספרות ביכורים), רון דהן, הדס מזרחי, ענבר אשכנזי, גליה תנאי (זוכת פרס שרת התרבות לסופרים בתחילת דרכם לשנת 2016), מעין גולדמן, דנית גולד ועוד. בשנים 2019 -2016, זכתה ההוצאה ב"פרס ביכורים להוצאות לאור על הוצאת ספרי ביכורים" כחלק מפרס שרת התרבות בתחומי היצירה הספרותית. העורכת הראשית של ההוצאה היא המשוררת לי ממן.

בין ספרי העיון המתורגמים שהתפרסמו בהוצאה נכללים "אוטופיה לאדונים" מאת נועם חומסקי (2000), "פמיניזם זה לכולם" מאת בל הוקס (2002), הביוגרפיה של אום כולתום "קולה של מצרים" (2003), "חמישה מאמרים פמיניסטיים" מאת אמה גולדמן והתרגום העברי לספרו של ההיסטוריון וחוקר השואה צ'ארלס פטרסון "כל יום הוא טרבלינקה" (2006) בו הוא טוען כי היחס לבעלי החיים בידי בני האדם שימש כהשראה, כמודל וכהצדקה למעשי אלימות או זוועה שבוצעו כנגד בני אדם: מלחמות, עבדות, גזענות ומקרים של רצח עם בכלל, והשואה בפרט. בנוסף, הוצאת פרדס מוציאה לאור ספרי עיון מקוריים (מונוגרפיות, קובצי מאמרים וספרי מבואות) בתחומים מגוונים: חינוך, מגדר, מדע המדינה, יחסים בינלאומיים, לימודי אפריקה, סוציולוגיה, כלכלה, אנתרופולוגיה, היסטוריה, אדריכלות, תכנון, איכות הסביבה, משפטים, יהדות ופילוסופיה ומקיימת שיתוף פעולה עם הוצאת הספרים של אוניברסיטת חיפה.

ספרים בהוצאת פרדס
להלן רשימה חלקית של ספרים שראו אור בהוצאת פרדס.
יאיר אורון (עורך), מצילי 1929, סיפורי הצלה של יהודים ופלסטינים בחברון ובירושלים, 2017
 עליזה שנהר, אהובות ושנואות - נשים במקרא, במדרש ובספרות העברית החדשה, 2011
 צ'ארלס פטרסון, כל יום הוא טרבלינקה, תרגום: עודד וולקשטיין, 2006
 שמשון ביכלר ויהונתן ניצן, מרווחי מלחמה לדיבידנדים של שלום, 2001
 וירג’יניה דניאלסון, קולה של מצרים: אום כולת’ום, שירה ערבית, החברה המצרית במאה העשרים; תרגום: חנה עמית-כוכבי, 2003
  בל הוקס, פמיניזם זה לכולם ; תרגום: דלית באום, 2002
 מרטין היידגר, השפה, תרגום: דנית דותן, מיכאל פרידמן, מהדורה דו-לשונית בצירוף הערות ומבוא, 2016
עלי אלמוקרי, היהודי היפה, תרגום: יהודה שנהב, 2017 
חגית לראנו, עבריינות ואכיפת חוק: תיאוריה, מדיניות, ביקורת, 2016 
סטיבן פולדר, ערות בחיי היומיום, 2018
 יעל איזנברג, שיחות עם הילדה ספר שירה, 2019

ראו גם
 דקה (כתב עת)
המזרח החדש
סוציולוגיה ישראלית

קישורים חיצוניים

הערות שוליים

הוצאות ספרים בישראל
חיפה: תקשורת
הדר הכרמל
זוכי פרס שרת התרבות
ישראל: חברות שהוקמו ב-2000